Document ID: 31997R0035

31997R0035
L 008/2
SLUŽBENI LIST EUROPSKE UNIJE
10.01.1997.
UREDBA KOMISIJE (EZ) br. 35/97
od 10. siječnja 1997.
o utvrđivanju odredaba o izdavanju potvrda za krzno i za robu obuhvaćenu Uredbom Vijeća (EEZ) br. 3254/91
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3254/91 od 4. studenoga 1991. o zabrani uporabe stupica na području Zajednice i unošenja na područje Zajednice krzna i proizvoda dobivenih od određenih divljih životinjskih vrsta koje potječu iz zemalja u kojima ih love stupicama ili metodama zamki koje ne odgovaraju međunarodnim humanim standardima hvatanja stupicom (1), a posebno njezin članak 4.,
budući da se, ne dovodeći u pitanje Uredbu Vijeća (EEZ) br. 3626/82 (2), kako je zadnje izmijenjena Uredbom Komisije (EZ) br. 2727/95 (3), Uredba (EEZ) br. 3254/91 može na odgovarajući način primijeniti izdavanjem potvrda od strane nadležnih tijela država izvoznica i država iz kojih se roba ponovo izvozi, kao i utvrđivanjem uvjeta za izdavanje takve potvrde;
budući da su mjere predviđene ovom Uredbom u skladu s mišljenjem Odbora iz članka 5. Uredbe (EEZ) br. 3254/91,
DONIJELA JE OVU UREDBU:
Članak 1.
1. Za krzno i drugu robu iz članka 3. stavka 1. Uredbe (EEZ) br. 3254/91 odobrava se stavljanje u carinski postupak, osim postupka vanjskog provoza namijenjenog njihovoj otpremi izvan carinskog područja Zajednice, ako potječu od životinja:
(a)
koje su ulovljene u zemlji koja se nalazi na popisu iz drugog podstavka članka 3. stavka 1. Uredbe (EEZ) br. 3254/91 i ako se predmetna vrsta nalazi na popisu za tu zemlju; ili
(b)
koje su ulovljene u državi članici; ili
(c)
koje su rođene i uzgojene u zatočeništvu.
2. Za potrebe stavka 1. uvoznik ili njegov ovlašteni predstavnik na mjestu uvoza u Zajednicu carinskoj ispostavi predočuju potvrdu izdanu od strane ovlaštenih tijela zemlje izvoznice ili zemlje iz koje se roba ponovo izvozi.
Članak 2.
1. Obrasci na kojima se sastavljaju potvrde iz članka 1. stavka 2. u skladu su s primjerkom iz Priloga. Tiskaju se i ispunjavaju na jednom od službenih jezika Zajednice. Prema potrebi se može tražiti i prijevod na neki drugi jezik Zajednice.
2. Papir na kojem su obrasci tiskani bijele je boje i težine najmanje 55 g/m2. Veličina obrazaca je približno 210 × 297 milimetara.
3. Treće zemlje obavješćuju Komisiju koja su nadležna tijela u toj državi nadležna za izdavanje potvrda iz članka 1. stavka 2., a ona o tome obavješćuje države članice i, na zahtjev, bilo koju zainteresiranu treću stranu.
Članak 3.
1. Odredbe članka 1. ne primjenjuju se:
-
na dovršenu robu obuhvaćenu postupkom privremenog uvoza koja nije za prodaju u Zajednici, već je namijenjena ponovnom izvozu, ni
-
na dovršenu robu za osobnu i privatnu uporabu, ni
-
na slučajeve kada se krzno i od njega proizvedena roba ponovo uvoze u Zajednicu nakon postupka vanjske prerade ako se može dokazati da je proizvedena od krzna ili robe koja je prethodno izvezena ili ponovo izvezena iz Zajednice.
2. Ako je uvoz u Zajednicu krzna i robe obuhvaćene Uredbom (EEZ) br. 3254/91 također podložan prethodnom podnošenju uvoznog dokumenta na temelju Uredbe (EEZ) br. 3626/82, tada se taj dokument izdaje samo ako predmetno krzno ili roba udovoljavaju zahtjevima obje Uredbe. Stoga, ako je izdan uvozni dokument propisan Uredbom (EEZ) br. 3626/82, isti se prihvaća umjesto potvrde iz članka 1. stavka 2. ove Uredbe.
Članak 4.
Ova Uredba stupa na snagu sedmog dana od dana objave u Službenom listu Europskih zajednica.
Primjenjuje se od prvog dana trećeg mjeseca od objave popisa iz drugog podstavka članka 3. stavka 1. Uredbe (EEZ) br. 3254/91 u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. siječnja 1997.

Labels: 3
1
20